KOMMISSIONENS FORORDNING (EF) Nr. 1520/1999
af 12. juli 1999
om udarbejdelse af en liste over kompetente myndigheder og over fly, der er indregistreret i Forbundsrepublikken Jugoslavien, og som lovligt befandt sig i Det Europæiske Fællesskab, sådan som det er fastsat i artikel 8 i Rådets forordning (EF) nr. 1064/1999 af 21. maj 1999 om forbud mod flyvninger mellem Det Europæiske Fællesskab og Forbundsrepublikken Jugoslaviens område
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1064/1999 af 21. maj 1999 om forbud mod flyvninger mellem Det Europæiske Fællesskab og Forbundsrepublikken Jugoslaviens område, som ophæver forordning (EF) nr. 1901/92(1), særlig artikel 8, og
ud fra følgende betragtninger:
(1) Det er nødvendigt at udarbejde en liste over kompetente myndigheder, som kan tillade start eller landing på Fællesskabets område på de betingelser, der er fastsat i artikel 3, stk. 2, i forordning (EF) nr. 1064/1999;
(2) af klarhedshensyn er det nødvendigt at udarbejde en liste over fly, der er indregistreret i Forbundsrepublikken Jugoslavien, og som lovligt befandt sig i Det Europæiske Fællesskab på datoen for nævnte forordnings ikrafttrædelse -
UDSTEDT FØLGENDE FORORDNING:
Artikel 1
De kompetente myndigheder, der omhandles i artikel 3 i Rådets forordning (EF) nr. 1064/1999, er dem, der er opført på listen i bilag I.
Artikel 2
De fly, der er indregistreret i Forbundsrepublikken Jugoslavien, og som lovligt befandt sig i Det Europæiske Fællesskab den 22. maj 1999, er dem, der er opført på listen i bilag II.
Artikel 3
Denne forordning træder i kraft på dagen for offentliggørelsen i De Europæiske Fællesskabers Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 12. juli 1999.